**Обавештење за наставнике, родитеље и ученике**

**Провере знања ученика/оцењивање у предстојећем периоду наставе на даљину**

Поступајући по одлукама и препорукама Министарства просвете, науке и технолошког развоја Републике Србије, након одржаних седница стручних већа и седнице Педагошког колегијума школе, обавештавамо вас о начину извођења оцењивања, односно провера знања ученика старијих разреда у периоду наставе на даљину.

1. Усвојени план писмених провера остаје на снази. Наставници имају дужност да одлуче да ли ће писмене провере отказати, одржати коришћењем online алата или одржати у школи, која им је дата прописаним одлукама. Заједнички став наставника наше школе је да у предстојећем периоду неће одржавати писмене провере у школи из објективних разлога који се тичу, на првом месту, очувања здравља ученика. Неки наставници ће писмене провере одржати путем online алата, док ће их неки отказати али у сваком случају су у обавези да јасно и благовремено на званичној Google учионици обавесте ученике о томе. У случају повратка на комбиновану или редовну наставу, све планиране писмене провере ће се одржати на уобичајени начин.

2. Усмене провере ученика могу се вршити на даљину или у школи, по позиву наставника или у договору ученика и наставника. Усмене провере у школи се изводе искључиво у преподневним часовима између 8:00 часова и 11:00 часова из разлога што је неопходно ученицима омогућити да после подне прате наставу по устаљеном распореду, тј.и да наставници могу држати онлајн часове у реалном времену по устаљеној и датој сатници. Наставници су дужни да најкасније дан раније обавесте директора школе и резервишу термин и учионицу за усмено испитивање с обзиром на ограничен простор. На располагању је 6 просторија и период од 8:00 часова до 11:00 часова. Након разговора са директором школе, ученике је потребно позвати по имену и презимену у Google учионици и напоменути у којој учионици и колико тачно сати почиње његово испитивање. У једном тренутку у једној просторији може бити највише 5 ученика који усмено одговарају. Ученици се могу позивати и у групама од 5 ученика, али под условом да се групе не нађу у исто време у просторији, односно да се јасно нагласи кад који ученик и у коју учионицу треба да дође. У ситуацијама када само један ученик одговара, испитивању ће присуствовати неко од стручних сарадника. Ученици су дужни да у коментарима на Google учионици потврде да су видели позив и потврде долазак на усмено испитивање у школи. Усмене провере се могу одржавати у школи само оним данима када ученици имају час из тог предмета по распореду часова.

3. Уколико ученици имају писмену проверу тог дана из неког предмета, могу бити позвани да одговарају у школи усмено само један предмет тог дана. Уколико ученици немају писмену проверу тог дана, могу бити позвани да одговарају усмено у школи највише два предмета тог дана. Наставници треба да воде рачуна о поштовању ових правила. У случају да се деси ситуација да нпр. ученици имају после подне писмену проверу из једног предмета, а два наставника су планирала да их усмено питају тог дана у школи, предност ће имати онај наставник који први резервише термин и тако најави усмено испитивање у школи. Исто важи и у ситуацији када ученици немају писмену проверу, али три наставника жели да их усмено пита у школи, предност ће имати два наставника која су прва то пријавила директору и резервисала простор за усмено испитивање у школи. Напомињемо да ова правила око рестрикције броја усмених испитивања важе за усмена испитивања која се одвијају у школи.

Због неустаљених и спорадичних долазака у школу, обавештавају се родитељи ученика и ученици да неће бити организован превоз ученика до школе и у повратку, али ће се при заказивању термина усмених одговарања у школи водити рачуна о реду вожње приградских линија која возе до школе.